סודות אל איי

סודות אל איי (באנגלית: L.A. Confidential) הוא סרט פשע אמריקאי משנת 1997 המבוסס על ספר באותו שם מאת ג'יימס אלרוי. את הסרט ביים קרטיס הנסון, ומככבים בו ראסל קרואו, קווין ספייסי, גאי פירס וקים בייסינגר, שזכתה בפרס האוסקר לשחקנית המשנה על תפקידה.

הסרט מגולל פרשיית שחיתות ורצח במשטרת לוס אנג'לס בשנות ה-50.

באפריל 2024 דורג הסרט במקום הראשון ברשימת "300 הסרטים הטובים ביותר בכל הזמנים" שפרסם האתר Rotten Tomatoes.

תקציר העלילה
הסרט נפתח בתיאור כליאתו של הגנגסטר המוביל בלוס אנג'לס בראשית שנות ה-50, ובשאלה מי ימלא את מקומו , כאשר כל הבכירים בארגון שלו נרצחים בזה אחר זה. במשטרת לוס אנג'לס הצופים מתוודעים לשלושה שוטרים: באד וייט (ראסל קרואו), בריון קשוח התופס גברים המכים את נשותיהם ומעניש אותם; אד אקסלי (גאי פירס), שוטר מסוף צעיר ואידיאליסט הרוצה להתקדם בסולם הדרגות; וג'ק וינסנס (קווין ספייסי) ממחלק הסמים, שוטר סלבריטי העומד בקשר עם תוכנית טלוויזיה מפורסמת ומקיים קשרים עסקיים עם עורך צהובון בשם סיד האדג'נס (דני דה ויטו).

לאחר תקרית אלימה בתחנת המשטרה שבה מעורבים וינסנס ווייט בעת שאקסלי היה מפקד המשמרת, אקסלי מלשין על וייט ועל שותפו דיק סטנסלנד על מעורבותם באירוע ובכך מביא להשעייתם ומקודם לדרגת בלש. קפטן המשטרה דאדלי סמית (ג'יימס קרומוול) מחזיר את וייט לשירות בשל הערכתו כלפיו והוא ואקסלי הופכים לאויבים בנפש. מאוחר יותר מתגלה מקרה רצח המוני במסעדה, שבו אחד הקורבנות הוא דיק סטנסלנד. המפקד סמית לוקח על עצמו את החקירה, וממנה את אקסלי לסגנו. במקביל חוקר וייט את רצח חברו לבד, ופוגש את לין בראקן (קים בייסינגר), זונה הנראית ככפילה של השחקנית ורוניקה לייק. הוא מתאהב בה ומגיע דרכה למיליונר האקסצנטרי פירס פאצ'ט (דייוויד סטראתיירן), המפעיל רשת של זונות ושחקניות פורנו הנראות ככוכבות קולנוע מהעבר. חקירת הרצח הרשמית נמשכת, ואקסלי תופס שלושה שחורים המתאימים לתיאור הרוצחים, והמרדף אחריהם מסתיים במותם. הוא זוכה לכבוד רב והתיק נסגר, אך הוא מרגיש שהתיק נתפר להם, והרוצח האמיתי עדיין חופשי.

בינתיים יוזמים וינסנס והאדג'נס מפגשים שבהם עלולים להתרחש מקרי פשע, האדג'נס מצלם אותם ווינסנס זוכה במעצר ובתהילה. הם רוקחים פגישה של פוליטיקאי מקומי אליס לואו (רון ריפקין) ושחקן קולנוע צעיר מאט רנולדס (סיימון בייקר), אך וינסנס מגלה שהשחקן נרצח, ומחליט לחקור את המקרה. וייט ממשיך לחקור ומגלה ששותפו שנרצח היה חברה של זונה מהרשת של פאצ'ט, שנרצחה אף היא במסעדה. בבית אימה של הזונה הוא מוצא את גופתו של באז מיקס, שוטר לשעבר שהפך למאפיונר. בינתיים אקסלי ווינסנס מאחדים כוחות ומבטיחים אחד לשני לסייע בפתירת התיקים שכל אחד מהם חוקר. כאשר וינסנס הולך לביתו של המפקד סמית כדי לקבל מידע לגבי מיקס, סמית הורג אותו. לאחר מכן הוא דואג לפיתויו של אקסלי על ידי לין בראקן ובשיתוף פעולה עם האדג'נס מצלם את המפגש ודואג לכך שווייט יראה את התמונות כדי שבזעמו יבקש להרוג את אקסלי, מייד לאחר שוויט רואה את התמונות סמית רוצח את האדג'נס ואת פאצ'ט.

אקסלי מגלה שמפקד המשטרה סמית היה חברם של סטנסלנד ומיקס כאשר וייט פורץ לתחנה ומתחיל להכות אותו, אבל אקסלי מצליח לשכנע אותו להקשיב לו. השניים מבינים שלמרות חילוקי הדעות ביניהם הם יאלצו לעבוד ביחד . הם מגלים שקפטן סמית עמד מאחורי הרציחות, לרבות הרציחות של הבכירים בארגון של מיקי כהן , בניסיון להשתלט על עולם הפשע של לוס אנג'לס כדי למלא את מקומו של הגנגסטר מיקי כהן, שנעצר. קפטן סמית שמודע לכך, דואג שיגיעו למוטל ישן ועזוב ושם מנסה לחסל אותם, אך בקרב היריות שמתנהל בינם לבין אנשיו, וייט ואקסלי מנצחים וסמית מוצא את מותו. מפקדי אכיפת החוק בלוס אנג'לס בוחרים להציג את מותו של סמית כמות גיבורים כדי לא להכתים את תדמית המשטרה, ואקסלי זוכה לעיטור כבוד שני בתמורה לשתיקתו. וייט זוכה להתאחד מחדש עם לין בראקן, והשניים עוזבים יחד את לוס אנג'לס ונוסעים לאריזונה.

שחקנים ודמויות
 שם השחקן/ית שם הדמות אודות הדמות גאי פירס אדמונד "אד" אקסלי קצין במשטרת לוס אנג'לס ראסל קרואו וונדל "באד" וייט שוטר במשטרת לוס אנג'לס ג'יימס קרומוול דאדלי סמית קפטן במשטרת לוס אנג'לס קווין ספייסי ג'ק וינסנס סמל במשטרת לוס אנג'לס קים בייסינגר לין בראקן נערת ליווי המחקה את ורוניקה לייק דני דה ויטו סיד האדג'נס רכילאי בצהובון Hush-Hush דייוויד סטראתיירן פירס מורהאוס פאצ'ט בעלים של Fleur-de-Lis רון ריפקין אליס לאו התובע המחוזי גראהם בקל ריצ'רד "דיק סטנס" סטנסלנד סמל במשטרת לוס אנג'לס אמבר סמית' סוזן לפרטס   ג'ון מהון   קצין במשטרת לוס אנג'לס פול גילפויל מיקי כהן מאפיונר מאט מקוי ברט צ'ייס שחקן הוליוודי פאולו סגנטי ג'וני סטומפאנאטו מאפיונר סיימון בייקר מאט ריינולדס שחקן הוליוודי תומאס ארנה מייקל ברונינג סמל במשטרת לוס אנג'לס מייקל מקלירי וויליאם קרלייל סמל במשטרת לוס אנג'לס שאוני פרי ג'ונס תמי ג׳ורדן   דארל סנדין לילנד "באז" מיקס   מריסול פאדייה סנצ'ז אינז סוטו   גוונדה דיקון גב' לפרטס אמא של סוזן לפרטס ג'ים מצלר   חבר מועצה ברנדה באקי לנה טרנר כוכבת הוליוודית

קישורים חיצוניים

 הערות שוליים 

קטגוריה:ערכים שבהם תבנית בריטניקה אינה מתאימה
קטגוריה:סרטים מבוססי ספרים
קטגוריה:סרטי האחים וורנר
קטגוריה:זנות בקולנוע
קטגוריה:סרטי מתח אמריקאיים משנת 1997
קטגוריה:סרטי דרמה אמריקאיים משנת 1997
קטגוריה:סרטים זוכי פרסי איגוד מבקרי הקולנוע של לוס אנג'לס
קטגוריה:זוכי פרס איגוד מבקרי הקולנוע האמריקאי לסרט הטוב ביותר
קטגוריה:סרטים זוכי פרס סאטורן: פעולה/הרפתקה/מותחן
קטגוריה:סרטי קרטיס הנסון